На основу члана 40. став 1. тачка 19. Статута општине Инђија („Службени лист општине Инђија“ број 5/19), члана 99. став 12. Закона о планирању и изградњи („Службени гласник РС“ бр. 72/09, 81/09-исправка, 64/10-УС, 24/11, 121/12, 42/13-УС, 50/13-УС, 98/13-УС, 132/14, 145/14, 83/18, 31/19 и 37/19-др.закон) и члана 8. став 1. Уредбе о условима, начину и поступку под којима се грађевинско земљиште у јавној својини може отуђити и дати у закуп по цени мањој од тржишне цене, односно закупнине или без накнаде, као и услове, начин и поступак размене непокретности („Службени гласник РС“ бр. 61/15, 88/15, 46/17 и 30/18)

 Скупштина општине Инђија, на седници одржаној дана 31. јануара 2020. године донела је

**О Д Л У К У**

**О ОТУЂЕЊУ НЕИЗГРАЂЕНОГ ГРАЂЕВИНСКОГ ЗЕМЉИШТА ИЗ ЈАВНЕ**

**СВОЈИНЕ ОПШТИНЕ ИНЂИЈА У ЈАВНУ СВОЈИНУ РЕПУБЛИКЕ СРБИЈЕ**

 **I ОТУЂУЈЕ СЕ** из јавне својине општине Инђија непокретност коју чини неизграђено грађевинско земљиште и то катастарска парцела број **7949** њива 1.класе површине 19ха 64ара54м2,њива 2. класе површине 43ха 62ара 78м2 и остало вештачки створено неплодно површине 47ари 23м2, **укупне** **површине 63ха 74ара 55м2** уписана у лист непокретности број 8913 **к.о. Инђија** преносом у јавну својину Републике Србије, **без накнаде,** ради реализације инвестиционог пројекта од значаја за Републику Србију.

 **II** Овлашћује се Председник општине Инђија да потпише уговор о отуђењу неизграђеног грађевинског земљишта из јавне својине општине Инђија са директором Републичке дирекције за имовину Републике Србије или лицем из Дирекције које директор Дирекције за то овласти.

 **III** У случају да се не реализује инвестициони пројекат од значаја за Републику Србију ради којег се отуђује неизграђено грађевинско земљиште у јавној својини општине Инђија из става I ове одлуке, уговор о отуђењу неизграђеног грађевинског земљишта из јавне својине општине Инђија у јавну својину Републике Србије ће се раскинути, а ова одлука ставити ван снаге.

 **IV** Ову одлуку објавити у „Службеном листу општине Инђија“.

**О б р а з л о ж е њ е**

 Председник општине Инђија поднео је иницијативу за доношење одлуке о отуђењу грађевинског неизграђеног земљишта и то парцеле број 7949 к.о. Инђија површине 637455м2 из јавне својине општине Инђија у корист јавне својине Републике Србије, без накнаде, а ради реализације пројекта за изградњу објекта од националног интереса за Републику Србију. У иницијативи се наводи да се општини Инђија обратила јапанска компанија „Toyo Tire corporation“ писмом о намерама где наводе да су заинтересовани за реализацију инвестицоног пројекта у Србији, у Инђији, где се планира изградња фабрике за производњу индустријских гума као и да је за реализацију овог пројекта потребно око 60 хектара земљишта. Даље се наводи да ће, према писму о намерама, компанија „Toyo Tire corporation“ извршити улагања од око 334 милиона еура у првој фази а 668 милиона еура након реализације целокупне инвестиције, отворити 523 радна места у првој фази и укупно 1000 радних места након завршетка инвестиције, те да је за овај пројекат од стране општине Инђија поднета иницијатива надлежном министарству да иницира Влади Републике Србије доношење одлуке да је овај пројекат пројекат од значаја за Републику Србију.

 Парцела број 7949 к.о. Инђија на којој је планирана реализација предметне инвестиције налази се у јавној својини општине Инђија и чини грађевинско земљиште ван граница грађевинског подручја насеља Инђија, у оквиру планиране радне површине – локација 15. У радној зони дозвољена је изградња пословних, производних и складишних објеката, изградња у комбинацијама (пословно-производни објекат, пословно-складишни објекат, производно-складишни објекат или пословно-производно-складишни објекат) и изградња производних енергетских објеката обновљивих извора енергије. Привредне делатности које се могу дозволити у овој зони су све производне, пословне, услужне и радне активности мањег или већег обима, укључујући и индустријске производне погоне и капацитете, уз обезбеђење услова заштите животне средине.

 У циљу реализације овог пројекта општина Инђија је остварила сарадњу са Развојном агенцијом Србије везано за предузимање одговарајућих мера и активности из надлежности општине.

 Чланом 99. став 12. Закона о планирању и изградњи прописано је, између осталог, да јединица локалне самоуправе може отуђити грађевинско земљиште по цени која је мања од тржишне или отуђити без накнаде, када се ради, између осталог о реализацији пројеката за изградњу објеката од значаја за Републику Србију. Чланом 8. Уредбе о условима, начину и поступку под којима се грађевинско земљиште у јавној својини може отуђити и дати у закуп по цени мањој од тржишне цене, односно закупнине или без накнаде, као и услове, начин и поступак размене непокретности предвиђено је да се грађевинско земљиште у јавној својини може отуђити по цени која је мања од тржишне цене или отуђити без накнаде, када се, између осталог, ради о међусобном располагању између власника грађевинског земљишта у јавној својини и реализацији пројеката за изградњу објеката од значаја за Републику Србију.

 Статутом општине Инђија, чланом 40. став 1. тачка 19. прописано је да Скупштина општине одлучује о располагању непокретностима у јавној својини општине, између осталог, и о преносу права јавне својине на другог носиоца права јавне својине.

 Како се ради о реализацији инвестиционог пројекта од значаја за Републику Србију то је на основу свега изнетог донета одлука као у диспозитиву.

**Скупштина општине Инђија**

Број: 46-9/2020-I Председник,

Дана: 31. јануара 2020. године

Инђија Милан Предојевић